Nu kan Clever One-kunder lade gratis hos PowerGo

Det nye tiltag betyder, at elbilister med Clever One-abonnement fremover kan lade bilen på PowerGos netværk, som blandt andet inkluderer 65 hurtig- og lynladepunkter fordelt over hele landet. Netværket dækker både byområder, landdistrikter og vigtige trafikknudepunkter – eksempelvis ved Lillebælt Syd, hvor 14 lynladepunkter tilbyder op til 400 kW ladeeffekt.

Ifølge Clever skal samarbejdet gøre det mere fleksibelt at være elbilist.

– Vi vil gerne gøre det nemmere og mere trygt at lade sin elbil. Derfor udvider vi både vores eget netværk og laver aftaler med andre operatører. PowerGo-aftalen betyder, at vores kunder får adgang til cirka 1.000 nye ladepunkter uden at skulle betale ekstra, siger Mathias Langkilde Sukstorf, der står for strategiske partnerskaber i Clever.

PowerGo ser ligeledes aftalen som et skridt mod en grønnere og mere sammenhængende ladeinfrastruktur.

– Vi arbejder for at gøre opladning tilgængelig og problemfri for alle. Med Clever-samarbejdet giver vi flere elbilister adgang til vores ladelokationer og bidrager til en mere effektiv udnyttelse af ladeinfrastrukturen i Danmark, siger Paul Sieljes, Head of Operations hos PowerGo.

Gælder kun Clever One

Det er dog kun Clever One-kunder, der får glæde af gratis opladning hos PowerGo. Brugere med andre Clever-produkter som Clever Box eller Clever Go vil stadig kunne lade, men betalingen fremgår som en særskilt post på fakturaen.

Aftalen er trådt i kraft i dag, den 26. maj 2025, og omfatter både nuværende og fremtidige PowerGo-ladere i Danmark.

Aftalen r blot den seneste, som Clever har indgået med andre operatører de seneste måneder. I marts indgik de et lignende samarbejde med Stella og i april med Ionity.

Nu kan Clever One-kunder lade gratis hos PowerGo